Návrh na zapojenie MDPT SR do riešenia medzinárodného projektu CONNECT 

1. Základné východiská
	V súvislosti s prijatým Lisabonským protokolom v roku 2000, stratégiou a úlohami, ktoré vyplývajú z jeho naplňovania, EÚ výraznou mierou podporuje rôzne európske výskumné programy, ktoré riešia nový prístup európskych krajín k základným výzvam zabezpečenia konkurencie schopnosti EÚ s USA a krajinami východnej Ázie. 
	Navrhované programy sú smerované na riešenie globálnych tém smerovaných k trvalej udržateľnosti a s dôrazom na rozvoj informatizácie, progresívnych technológií, nových materiálov, energetiky, biotechnológií, kozmického výskumu a v oblasti dopravy  aj otázkam telematiky a využívania informačných a komunikačných technológií v doprave  vrátane otázok satelitnej navigácie a využívania inteligentných dopravných systémov. 
V tomto kontexte sa na úrovni viacerých členských  a pristupujúcich štátov EÚ začal v roku 2003 formulovať základný výskumný projekt zameraný na stimuláciu inovačných aktivít v oblasti telematiky a inteligentných dopravných systémov do cestnej dopravy v krajinách strednej a východnej Európy – CONNECT (Co-ordination and stimulation of innovative ITS activities in Central and Eastern European Countries). 
	Projekt je koncipovaný už s prihliadnutím na vstup nových krajín do EÚ k 1.5.2004. Filozofia projektu je založená na zapojení vybraných stredo- a východoeurópskych krajín do spoluriešenia vybraných domén (oblastí) vrátane participácie na financovaní projektu. 
Projekt bol 13.5.2003 podaný na Európsku komisiu. Na základe pripomienok EÚ bol projekt prepracovaný a 15.12.2003 bol definitívne podaný na EK  - DG TREN (Direktoriát pre energetiku a dopravu). V súčasnosti je projekt prijatý a zaradený do programu TEMPO, ktorého súčasťou sú projekty CENTRICO, CORVETTE, VIKING, ARTS, SERTI a STREETWISE,  riešené v pôvodných krajinách EÚ. 
Projekt CONNECT je navrhovaný tak, aby výsledky riešenia boli s uvedenými projektmi kompatibilné. Do prípravy a riešenia sú zapojené tieto krajiny - Rakúsko, Česká republika, Maďarsko, Slovensko, Slovinsko, Nemecko a Poľsko a medzinárodná organizácia ERTICO.
	SR sa zapojila do prípravy formovania projektu vzhľadom na to, že uznesením vlády č. 912/2002 bola schválená štátna objednávka výskumu a vývoja „Inteligentné dopravné systémy“ (IDS), riešená v termíne 11/2002-12/2004, ktorá vecne nadväzuje na zameranie projektu CONNECT. 
	Výsledky doterajšieho riešenia štátnej objednávky a smerovanie riešenia v roku 2004 prezentované pri príprave projektu CONNECT boli zo strany koordinátora projektu „Via Donau“ akceptované ako východisko pre zapojenie SR do projektu CONNECT, pričom boli upresnené podmienky a zosúladený ďalší postup riešenia s vecnou a obsahovou náplňou pripravovaného projektu CONNECT. 
Dňa 21.10.2004 bol EK vo výbore TEN schválený projekt CONNECT s termínom riešenia 2004 – 2006,  čím sa vytvorili podmienky pre financovanie projektu z prostriedkov EK v uvedených rokoch.

2. Zameranie projektu CONNECT
Cieľom projektu je:
–	integrácia nových krajín do európskych iniciatív,
–	stimulácia spolupráce krajín CONNECT-u a ostatných pracovných skupín (TMC Fórum, technický výbor Datex2),
–	cezhraničná koordinácia stratégií, systémov a služieb,
–	optimalizácia využitia kapacity ciest použitím inovačných aplikácií inteligentných dopravných systémov .
Vecne je projekt rozdelený na tieto domény (oblasti):
1.	Infraštruktúra – prostriedky monitorovania  ciest,
2.	Európska sieť dopravných centier,
3.	Riadenie a kontrola dopravy + Elektronický zber poplatkov,
4.	Dopravné informačné služby + Riadenie nákladov a vozidlového parku + preprava nebezpečného tovaru,
8.	Prierezová problematika – architektúra IDS a databáza infraštruktúry
9.	Riadenie projektu.
Každá krajina si stanovila vlastné ciele riešenia, ktoré majú zodpovedať jej prioritám a hlavným kritériom je medzinárodné prepojenie implementácie riešenia alebo skúšobného projektu.
Slovenská strana sa pri výbere oblasti a tém rozhodla pre tie, ktoré zodpovedajú prioritám v oblasti informatizácie cestnej dopravy a ktorých riešenie sa už začalo na Slovensku v projekte štátnej objednávky „Inteligentné dopravné systémy“ (IDS) v novembri 2002. Ďalším kritériom je podmienka zabezpečiť a harmonizovať riešenie s programom eEurópa2005 a najmä s jeho časťou eDoprava.
Dôvodom bola tiež aktuálnosť jednotlivých tém, či už z hľadiska prístupových procesov, z hľadiska vnútroštátneho vývoja alebo medzinárodných trendov nasadzovania aplikácií informačných a komunikačných technológií do prepravných a dopravných procesov. Najdôležitejším prínosom projektu je zabezpečenie interoperability jednotlivých aplikácií v európskom regióne. Výsledky, ktoré budú získané vo forme štúdií, pilotných projektov alebo implementácií v SR aj v zahraničí, budú sprístupnené všetkým zúčastneným krajinám.
	Všetky navrhované témy projektu CONNECT za SR priamo nadväzujú na projekt štátnej objednávky IDS schválený uznesením vlády SR č. 912/2002. Jednotlivé časti CONNECT-u sú rozšírením existujúceho zadania štátnej objednávky IDS, len subdoména 4.9 „Sledovanie nebezpečného tovaru“ je nová a vyplynula  počas príprav projektu z jednaní s ostatnými štátmi. 
Participácia SR na riešení projektu CONNECT je smerovaná do konkrétnych subdomén v rámci jednotlivých domén nasledovne:
Doména 1:  Infraštruktúra monitorovania ciest
plánovanie monitorovania, pevné a mobilné monitorovacie stanice – koordinátor slovinské ministerstvo dopravy, subdoména:
1.1	Plánovanie infraštruktúry a monitorovanie,  štúdia riešená v roku 2004 a v roku 2006
Doména 2: Európska sieť dopravných centier
Implementácia a rozšírenie centier TIC – Traffic Information Centre a TCC – Traffic Control Centre  - koordinátor maďarská diaľničná spoločnosť, subdomény: 
2.1	Štúdia užívateľských potrieb, riešená v roku 2004, 2005 a 2006
2.3	Systémy cezhraničnej výmeny informácií, štúdia riešená v roku 2005 a v roku 2006
Doména 3: Manažment a riadenie premávky
plány riadenia premávky, taktické riadenie a manažment, bezpečnosť, elektronický zber poplatkov, manažment nehôd a krízových stavov – koordinátor saské štátne ministerstvo hospodárstva a práce, subdoména:
3.6	Elektronický zber poplatkov – štúdia o externých a interných nákladoch, dosahu EFC, definovanie požiadaviek na systém EFC podľa architektúry IDS a návrh legislatívy v roku 2004, internacionalizácia funkcie EFC a palubnej jednotky v roku 2005 a prevedenie funkčnosti systému v SR a jeho cezhraničná spolupráca so systémami okolitých krajín (ČR, Rakúsko, Poľsko, Slovinsko, Nemecko), odporúčania na implementáciu v roku 2006.
Doména 4: Informačné služby pre cestujúceho
informácie pre vodičov, PDZ, RDS – TMC, web služby, informácie o vozidlách a tovare, preprava nebezpečných tovarov - koordinátor MDPT SR, subdomény:
4.5	Vozidlové a navigačné systémy – štúdia v roku 2004, v roku 2005 a v roku 2006, pričom v roku 2006 sa predpokladá implementácia systému.
4.6	Internetovo a telekomunikačne zabezpečené služby – štúdia riešená v roku 2005 a v roku 2006
4.8	Príprava dohôd v roku 2004, v roku 2005 a v roku 2006
4.9	Riadenie vozidiel a tovaru – sledovanie prepravy nebezpečného tovaru – štúdia v roku 2004, v  roku 2005 a v roku 2006
Doména 8: Prierezová problematika 
Architektúra IDS, databázy, vyhodnocovanie – koordinátor české ministerstvo dopravy, subdomény:
8.1	Systémová architektúra (IDS) – tvorba podľa vyššie uvedených okruhov v roku 2004 a v roku 2005
8.2	Vyhodnocovanie projektov v roku 2004, v roku 2005 a v roku 2006
8.3	Organizačné a legislatívne okruhy – tvorba databázy infraštruktúry IDS v roku 2004 a v roku 2005
Doména 9: Riadenie projektu
Pod vedením  rakúskeho federálneho ministerstva dopravy, inovácií a technológií, subdomény:
9.1	Medzinárodné riadenie domény 4 v roku 2004, v roku 2005 a 2006
9.2	Národné riadenie projektu v roku 2005 a v roku 2006
9.3	Komunikácia, styk s okolím a publikovanie v roku 2004, 2005 a 2006.

Na riadenie celého projektu je zriadený Riadiaci výbor, ktorý sa skladá zo zástupcov ministerstiev jednotlivých krajín  podieľajúcich sa na riešení projektu.

3. Nadväznosť projektu CONNECT na štátnu objednávku IDS 
Výstupy projektu štátnej objednávky IDS v roku 2004 sú :
-	riešenie výnimočných stavov v Bratislave na križovatke Mierová – Senecká s použitím kamerového systému (monitorovanie dopravy) a prepojením na PDZ
-	založenie Centra zberu a distribúcie cestných dopravných informácií 
-	Elektronické spoplatňovanie – architektúra, paragrafové znenie zákona a požiadavky na službu EFC ako podklad pre vyhlásenie súťaže,
-	Návrh primárnej lokalizačnej vrstvy pre IDS na úrovni štátnych ciest SR zo vzorového územia
-	Podmienky tvorby distribuovaného systému na výkon informačných úloh v oblasti správy pozemných komunikácií a cestnej dopravy ako primárneho zdroja údajov pre IDS (dáta, nástroje a legislatíva)
-	Informačno-komunikačný systém technického a prevádzkového stavu cestnej infraštruktúry na vybranom území (architektúra služieb IDS, špecifikácia princípov e-Safety, most medzi komunitou IDS a IT, návrh vybavenia inteligentného vozidla v podmienkach SR pre zaistenie bezpečnosti cestnej premávky a komunikácie so záchranným, policajným a navigačným systémom, návrh metodiky váženia vozidiel v podmienkach SR s komunikáciou s platobným a colným systémom)
Jednotlivé časti budú v rámci CONNECT-u ďalej rozpracované hlavne z hľadiska cezhraničnej  spolupráce nasledovne:
V Doméne 1 bude pokračovať výstup 1 vo všeobecnejšej rovine:
V roku 2004:
–	Bude vypracovaná štúdia využiteľnosti všetkých druhov dát získaných z Infraštruktúry monitorovania ciest ( RMI – road monitoring infrastructure) pre iné nástroje IDS (pre TIC, ktoré sa plánuje vytvoriť). Štúdia bude obsahovať analýzu informačnej úrovne dát získavaných od slovenských RMI. Ďalej bude v štúdii obsiahnutý spôsob možného prepojenia RMI s TIC.
V roku 2006:
–	Budú vypracované odporúčania pre rozvoj RMI na Slovensku pre zohľadnení potrieb Slovenska z hľadiska jeho medzinárodného pôsobenia.
Po prípadnom zapojení SSC do riešenia je možné čiastočne rozšíriť zadanie pre SR.
V Doméne 2 bude pokračovať  výstup 2 z pohľadu Centra dopravných informácií: 
V roku 2004:
–	Vyhodnotenie potrieb používateľov dopravných informácií a definovanie aktuálneho spôsobu zberu a poskytovania dopravných informácií na Slovensku.
V  roku 2005:
–	Stanovenie podmienok pre cezhraničnú spoluprácu TIC centier v krajinách CONNECT-u.
V roku 2006:
–	Realizačná štúdia fungovania TIC v rámci medzinárodnej spolupráce TIC.
–	Bude realizovaný a spustený skúšobný projekt, ktorý overí úroveň medzinárodnej spolupráce slovenského TIC s TIC krajín zapojených do projektu CONNECT. Primárne sa predpokladá napojenie na TIC Rakúska, Maďarska a Českej republiky.
V Doméne 3 budú pokračovať práce na zavádzaní elektronického zberu poplatkov (výstup 3)
V roku 2004:
–	Externé a interné náklady cestnej siete, dosah EFC, definovanie požiadaviek na systém EFC podľa architektúry IDS a legislatíva. 
V roku 2005:
–	Internacionalizácia funkcie EFC a palubnej jednotky 
V roku 2006
–	Predvedenie funkčnosti systému v SR a jeho cezhraničná spolupráca so systémami okolitých krajín (ČR, Rakúsko, Poľsko, Maďarsko, Slovinsko, Nemecko), odporúčania na implementáciu v SR.
V Doméne 4 bude pokračovať výstup 2 z pohľadu služby RDS - TMC
V roku 2004:
–	aktuálny stav v oblasti distribúcie dopravných informácií na Slovensku. 
–	Stanovenie podmienok pre vysielanie dopravných informácií v rámci medzinárodnej spolupráce v krajinách CONNECT-u, prostredníctvom systému RDS - TMC.
V roku 2005:
–	Realizačná štúdia fungovania systému RDS - TMC v rámci medzinárodnej spolupráce krajín CONNECT-u.
V roku 2006:
–	V nadväznosti na vytvorenie centra dopravných správ TIC v SR bude implementovaný systém RDS – TMC pri zabezpečení medzinárodnej kompatibility vysielaných dopravných informácií.
Okrem toho pod Doménu 4 pristupuje nová problematika: IS DGT – Informačný  systém o preprave nebezpečného tovaru. 
V roku 2004 :
–	Projektová úloha IS o prepravách nebezpečných tovarov:
–	Definovanie informačných potrieb; definovanie postupov zberu údajov na železnici, v cestnej doprave a vo vodnej doprave (prostredníctvom GNSS); definovanie požiadaviek na "black box", spracovanie údajov, spracovanie núdzových volaní a ich prenos do sledovacieho centra, definovanie nadviazania na záchranné zložky, definovanie štruktúr databáz, vypracovanie špecifikácií webovských aplikácií pre užívateľov a dopravcov; návrh parametrov pilotného projektu, spolupráca s ostatnými projektmi v tejto doméne, atď.
V roku 2005
–	Pilotný projekt realizovaný podľa špecifikovania v projektovej úlohe a to vo  vybratej lokalite a trasách
V roku 2006
–	Dokončenie pilotného projektu, demonštrovanie a vyhodnotenie funkčnosti zariadení a vypracovanie doporučení pre jeho implementáciu v širšom rozsahu.
V Doméne 8 budú pokračovať:
Výstup 4 
v roku 2004: 
–	Aktuálny stav v oblasti zberu, zálohovania a distribúcie údajov o infraštruktúre ciest z pohľadu potrieb IDS v SR. 
–	Špecifikácia parametrov pre opis kľúčových bodov cestnej infraštruktúry. 
–	Aktuálny stav v oblasti zberu, zálohovania a distribúcie údajov o infraštruktúre ciest v zahraničí.
v roku 2005: 
–	Realizačná štúdia jednotného zberu, zálohovania a distribúcie údajov o infraštruktúre ciest.
v roku  2006:
–	Implementácia navrhovaných metód prostredníctvom schválených legislatívnych úprav.
Výstupy 2,3 a 4 z pohľadu vytvorenia architektúry IDS.
V roku 2004
–	Sumarizácia jednotlivých služieb patriacich pod rámec IDS v cestnej doprave na Slovensku,
–	Špecifikácia jednotlivých častí IDS, ich prepojenie s podpornými systémami (platobný, záchranný, navigačný a dohľadový, informačný) ,
–	Návrh jednotlivých úrovní architektúry vybraných služieb,
–	Odporúčania pre štátnu dopravnú politiku.
V roku 2005 
–	 Sumarizácia jednotlivých služieb patriacich pod rámec IDS v cestnej doprave  v okolitých krajinách,
–	Špecifikácia jednotlivých častí IDS, ich prepojenie s podpornými systémami (platobný, záchranný, navigačný a dohľadový, informačný) z hľadiska cezhraničnej spolupráce,
–	Doplnenie jednotlivých úrovní architektúry vybraných služieb podľa požiadaviek okolitých krajín,
–	Prínosy uplatnenia  vybratých služieb v ekológii, cestnej bezpečnosti…
–	Definovanie možností PPP (public - private partnership),
–	Informačné technológie a ich podpora v IDS,
–	Príprava legislatívnych odporúčaní.

4. Financovanie projektu
	Celkové náklady na projekt sú 56 911 tis. EUR. Projekt je spolufinancovaný EÚ do výšky 50 % nákladov na riešenie a skúšobné projekty a 10 % nákladov na implementáciu. 

Náklady jednotlivých krajín:
Krajina | Náklady na projekt v tis. €
| Celkom | EÚ | vlastné zdroje
Rakúsko | 9850 | 1893 | 7597
Slovinsko | 5322 | 1901 | 3421
Maďarsko | 3071 | 1280 | 1791
Slovensko | 2480 | 1192 | 1288
Česko | 11407 | 3004 | 8403
Poľsko | 3055 | 1528 | 1527
Nemecko | 21726 | 3720 | 18006
Spolu | 56911 | 14518 | 42393

Návrh financovania účasti SR na riešení projektu v tis. Sk 
(1 EUR  = 40,- Sk)
Doména | Náklady na riešenie | Náklady na implementáciu   rok 2006 | S p o l u
| rok 2004 | rok 2005 | rok 2006 | |
Doména 1 | 2 000 | 0 | 2 400 | | 4400
Doména 2 | 2 400 | 2 200 | 6 600 | | 7200
Doména 3 | 10 000 | 14 000 | 8 000 | | 32000
Doména 4 | 4 120 | 5 480 | 4 360 | 4 000 | 17960
Doména 8 | 7 000 | 9 200 | 600 | 800 | 17600
Doména 9 | 6 000 | 5 200 | 4 800 | | 16000
Celkové náklady | 31 520 | 36 080 | 26 760 | 4 800 | 99 160
Vlastné zdroje | 15 760 | 18 040 | 13 380 | 4 320 | 51 500
Príspevok EÚ | 15 760 | 18 040 | 13 380 | 480 | 47 660
	
Zabezpečenie vlastných zdrojov, t.j. spolufinancovanie zo strany SR navrhujeme zabezpečiť:
-	pre rok 2004 z kapitoly MDPT SR z účelových prostriedkov na štátnu objednávku Inteligentné dopravné systémy,
-	pre rok 2005 z kapitoly MDPT SR z účelových prostriedkov vyčlenených na zabezpečenie úloh vyplývajúcich z uznesenia vlády č. 43/2004 k stratégii informatizácie spoločnosti v podmienkach SR a Akčného plánu,
-	pre rok 2006 z kapitoly MDPT SR buď ako účelové prostriedky vyčlenené na štátne objednávky, alebo účelové prostriedky vyčlenené na zabezpečenie úloh vyplývajúcich z uznesenia vlády č. 43/2004 k stratégii informatizácie spoločnosti v podmienkach SR a Akčného plánu,
-	pre roky 2005 a 2006 sa v projekte navrhuje kofinancovanie zo zdrojov  inštitúcií a organizácií podieľajúcich sa na implementácií, skúšobnom  overení a  realizácii výsledkov riešenia projektu v SR. 

Návrh na financovanie projektu CONNECT pre roky 2004 – 2006:
Rok | Náklad na riešenie v mil. Sk
| celkom | z toho ŠR | Iné zdroje | zdroje z DG TREN
2004 - upravený | 31,52 | 9,8 | 5,96 | 15,76
2005 | 36,087 | 13,04^*/ | 5,0 | 18,04
2006 | 31,56 | 12,7^*/ | 5,0 | 13,86
Celkom | 99,167 | 35,54 | 15,96 | 47,66
^*/ z rozpočtovej kapitoly MDPT SR 
5. Zabezpečenie projektu
V súlade s uznesením vlády č. 912/2002 je riešenie štátnej objednávky Inteligentné dopravné systémy  zmluvne zabezpečované na základe výsledkov verejného obstarania, ktoré prebehlo v roku 2002. Riešenie projektu je zabezpečované konzorciom slovenských výskumných pracovísk – VÚD a. s. Žilina, VÚS B.Bystrica n. o., Žilinská univerzita a Združenie IDS. Realizačne sa formou pilotného overenia na implementácii výsledkov riešenia vrátane kofinancovania projektu v roku 2004 bude podieľať Slovenská správa ciest. 
Projekt CONNECT, ktorý je vecne zameraný na otázky telematiky a informačných technológií priamo nadväzuje na zameranie tejto štátnej objednávky. Doterajšie výsledky a orientácia riešenia v roku 2004 umožňujú úzku spoluprácu projektu CONNECT a štátnej objednávky už v tomto roku. Navrhovaným prepojením sa dosiahne kontinuita využitia výskumného potenciálu súčasných riešiteľských kolektívov podieľajúcich sa na riešení štátnej objednávky v SR s priaznivým dosahom na rozsah a kvalitu riešenia. Prepojenie na projekt CONNECT umožní výmenu výsledkov riešenia  v medzinárodnom meradle a vytvorí podmienky pre rozšírenie riešenia, ktoré súčasné zadanie štátnej objednávky neobsahuje a zdroje a časový priestor ho neumožňujú. 
Vstupom do projektu CONNECT a rozšírením riešených vecných okruhov sa vytvoria podmienky pre zapojenie i ďalších výskumných kapacít, ktoré sa na Slovensku reálne zaoberajú problematikou telematiky, resp. uplatnenia informačných a komunikačných technológií v doprave ako napr. Technická univerzita Košice alebo STU Bratislava. 
V realizačnej fáze, resp. vo fáze pilotných projektov sa predpokladá zapojenie realizačnej sféry, napr. Slovenskej správy ciest (SSC) a po dovŕšení jej transformácie i jednotlivých regionálnych inštitúcií, ktoré budú zabezpečovať delimitované kompetencie  v oblasti cestnej infraštruktúry na regionálnej úrovni. Ďalším aktívnym účastníkom projektu bude po vzniku „Diaľničná spoločnosť“, ktorá preberie z transformovanej SSC celú problematiku správy diaľničnej siete a nadradenej cestnej siete rýchlostných ciest a ciest 1. tried vrátane problematiky spoplatňovania cestnej siete.
Po zapojení sa do riešenia problematiky prepravy nebezpečných tovarov sa uvažuje so zapojením viacerých inštitúcií, ktoré pôsobia v rámci integrovaného záchranného systému v SR.
Uznesením vlády č. 912/2002 sa vytvorili základné podmienky pre smerovanie výskumných kapacít SR do významnej a rýchlo sa vyvíjajúcej oblasti – uplatnenia telematiky a informačných a komunikačných technológií v doprave. 
Vývoj ukázal, že smerovanie štátnej objednávky je v súlade s orientáciou výskumu a vývoja v EÚ, pričom dosiahnuté výsledky sú akceptované aj na európskej úrovni. Rozšírenie riešenia a zapojenie do projektu CONNECT je možnosťou ako výskumné kapacity v SR zapojiť do riešenia medzinárodných výskumných projektov EÚ. Tento postup vytvára podmienky pre realizáciu pozície SR k lisabonskej stratégií prijatej uznesením vlády č. 251/2004. 
Uznesením vlády č. 43/2004 bola schválená „Stratégia informatizácie spoločnosti v podmienkach SR a Akčný plán“, ktorých súčasťou je riešenie a implementácia problematiky inteligentných dopravných systémov. Navrhované zapojenie do medzinárodného projektu CONNECT predpokladá širšiu výmenu výsledkov na medzinárodnej úrovni, čo vytvorí tlak na zvýšenie kvality riešenia a urýchli proces realizácie a uplatnenia telematiky a informačných a komunikačných technológií v podmienkach slovenskej dopravy.